ETA:n sekakomitean päätös

N:o 8/2000,

tehty 4 päivänä helmikuuta 2000,

ETA-sopimuksen liitteen VI (Sosiaaliturva) muuttamisesta

ETA:N SEKAKOMITEA, joka

ottaa huomioon Euroopan talousalueesta tehdyn sopimuksen, sellaisena kuin se on mukautettuna mainitun sopimuksen mukauttamisesta tehdyllä pöytäkirjalla, jäljempänä "sopimus", ja erityisesti sen 98 artiklan,

sekä katsoo seuraavaa:

(1) Sopimuksen liite VI muutettiin 25 päivänä kesäkuuta 1999 tehdyllä ETA:n sekakomitean päätöksellä N:o 81/1999(1).

(2) Sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen (ETY) N:o 1408/71 sekä asetuksen (ETY) N:o 1408/71 täytäntöönpanomenettelystä annetun asetuksen (ETY) N:o 574/72 muuttamisesta niiden soveltamisalan laajentamiseksi koskemaan opiskelijoita 8 päivänä helmikuuta 1999 annettu neuvoston asetus (EY) N:o 307/1999(2) olisi otettava osaksi sopimusta,

ON PÄÄTTÄNYT SEURAAVAA:

1 artikla

Muutetaan sopimuksen liitteessä VI oleva 1 kohta (neuvoston asetus (ETY) N:o 1408/71) seuraavasti:

1) Lisätään seuraava luetelmakohta: "- 399 R 0307: Neuvoston asetus (EY) N:o 307/1999, annettu 8 päivänä helmikuuta 1999 (EYVL L 38, 12.2.1999, s. 1)."

2) Lisätään seuraava kohta t mukautuksen kohtaan "P. ISLANTI": "3. Islannin sosiaaliturvajärjestelmä kattaa Islannissa vakuutetut kansalliseen rekisteriin merkityt henkilöt, joiden asuinpaikka on Islannissa ja jotka ryhtyvät opiskelemaan toisessa tämän asetuksen soveltamisalaan kuuluvassa valtiossa. Opiskelijan vakuutukseen ei vaikuta opintojen kesto. Jos opiskelijan asuinpaikka ei enää ole Islannissa tai hän toimii työtehtävissä toisessa tämän asetuksen soveltamisalaan kuuluvassa valtiossa, hänen vakuutusturvansa peruuntuu."

3) Lisätään seuraava kohta t mukautuksen kohtaan "R. NORJA": "4. Norjan kansallinen sosiaaliturvajärjestelmä kattaa Norjassa vakuutetut henkilöt, joihin tätä asetusta sovelletaan ja jotka saavat lainan tai apurahan valtion opintolainarahastosta (Statens lånekassa for utdanning) ja jotka ryhtyvät opiskelemaan toisessa tämän asetuksen soveltamisalaan kuuluvassa valtiossa. Jos kyseessä ovat opinnot Islannissa, Ruotsissa, Suomessa tai Tanskassa, opiskelijan on myös kuuluttava Norjan väestörekisteriin. Opiskelijan vakuutukseen ei vaikuta opintojen kesto. Jos opiskelija toimii työtehtävissä toisessa tämän asetuksen soveltamisalaan kuuluvassa valtiossa, hänen vakuutusturvansa peruuntuu."

2 artikla

Lisätään sopimuksen liitteessä VI olevaan 2 kohtaan (neuvoston asetus (ETY) N:o 574/72) luetelmakohta seuraavasti: "- 399 R 0307: Neuvoston asetus (EY) N:o 307/1999, annettu 8 päivänä helmikuuta 1999 (EYVL L 38, 12.2.1999, s. 1)."

3 artikla

Asetuksen (EY) N:o 307/1999 islanniksi ja norjaksi laaditut tekstit, jotka on liitetty tämän päätöksen asianomaisiin kielitoisintoihin, ovat todistusvoimaisia.

4 artikla

Tämä päätös tulee voimaan 5 päivänä helmikuuta 2000, jos kaikki sopimuksen 103 artiklan 1 kohdan mukaiset ilmoitukset on tehty ETA:n sekakomitealle(3).

5 artikla

Tämä päätös julkaistaan Euroopan yhteisöjen virallisen lehden ETA-osastossa ja ETA-täydennysosassa.

Tehty Brysselissä 4 päivänä helmikuuta 2000.

ETA:n sekakomitean puolesta

F. Barbaso

Puheenjohtaja

(1) EYVL L 296, 23.11.2000, s. 37.

(2) EYVL L 38, 12.2.1999, s. 1.

(3) Valtiosäännön asettamista vaatimuksista on ilmoitettu.